АҞӘА, рашәара 12 - Сырма Ашәԥҳа, Sputnik. Ҭырқəтəылеи Аԥсынтəылеи инхо аԥсуаа реибабара, реигəныҩра аус хымԥада адацқəа рхылымҿиаар алшом. Еиҳаракгьы ари аус анхацырку ахəыҷқəа рыла, аҿар рыла. Знык зыԥсадгьыл иаҭааз, араҟа аӡы агьама збаз, атəым дгьыл аҿы ҭынч дзынхом, иҭоурых ашьҭа ашҟа дхьанамырԥшырц залшом. Мышқəак раԥхьа Ҭырқəтəыла дыҟан Арепатриациазы аминистр Беслан Дбар. Уаҟа имҩаԥысит ҳџьынџьуаа рхаҭарнакцəа злахəыз аилатəарақəа, иззааҭгылаз азҵаарақəа рацəан, урҭ иреиуоуп ахəыҷкəа Аԥсныҟа ԥсшьара раашьҭра иазку аусмҩаԥгатə аиҿкаара. Абри атəы Sputnik акорреспондент илзеиҭеиҳәеит Аԥсуа Федерациа аиҳабы Аҭанур Аҟəысба.
"Аԥсны Аҳəынҭқарра еиҿнакаауа ахəыҷқəа ирызку аныҟəарақəа, Ҭырқəтəылантəи урҭ уахь рнагара иазку аиҿкааратə зҵаарақəа аус рыдаҳулеит. Ҩынҩажəаҩык рҟынӡа ҳџьынџьуаа хəыҷқəа рыԥсадгьыл рбаразы, рыԥсы ршьаразы инаҳашьҭырц ҳҭахуп Аԥсныҟа. Иааиуа ԥхынгəымза аки жəабеи инарылагӡаны Аԥсны иаҭаашт аҳəаанырцə инхо ҳашьцəа. Ари кыраахыс хықəкыс иҳамаз акакəын", - ҳəа азгəеиҭоит Аҭанур Аҟəысба.
Аԥсуа Федерациа аиҳабы излазгəеиҭо ала, ахəыҷы дшыхəыҷу иибаз-иаҳаз, иоуз агəыбылра анаҩстəи иԥсҭазаара ианымԥшырц залшом.
"Уи хашҭра ақəны иҟалом ҳəа агəаанагара ҳамоуп, насгьы аԥхьаҟа рҭоурыхтə ԥсадгьыл ахь ирымоу ахдырра еизнарҳап, иацхраап ҳəа ҳгəыӷуеит. Уи ҳаԥхьа ишьҭоу аусқəа ирылаҳкааратəы иҟоуп", - иҳəеит Аԥсуа Федерациа аиҳабы Аҭанур Аҟəысба.
Ииашаҵəҟьаны, шықəсқəак раԥхьа Аԥсныҟа ԥсшьара ҳəа иааз ҳџьынџьуаа хəыҷқəа рахьтə иҟоуп, ианеизҳа ашьҭахь, зҭоурыхтə ԥсадгьыл ахь нхара ҳəа ихынҳəқəаз, араҟа аҭаацəара аԥызҵақəаз. Хаҭала сара саҿахəҳəагоуп, 2004 шықəса рзы Ҭырқəтəылантəи Аԥсны зыԥсы зшьоз ахəыҷқəа ргəыԥ иалаз Мерҭ Аҩӡба ихымҩаԥгара. Аԥсуа телехəаԥшреи арадиои рзы сиҿцәажәон, иара рацəак аԥсышəала дышзымцəажəозгьы, еилыскааратəы исеиҳəеит, иџьыба иҭоу аҭырқəа паспорт ааҭыганы ишԥижəо. "Избан?" - ҳəа саниазҵаа, аҭакс ус иҳəеит: "Апаспорт сымамкəа аԥсуа-аурыс аҳəаа сахрыжьӡом, Аԥсны саанхоит!" - ҳəа. Абасала, ахəыҷқəа араҟа ирбаз-ираҳаз акыр ихнахит, изықəшəаз рашьцəа, рыжəлантəқəа убриаҟара ргəыбылра рыдлеит, еиҳагьы иацнаҵеит рыԥсадгьыл ахь ирымоу азхьаԥшра, урҭ усҟан ирҵаз аԥсшəа иахьа рхы иадырхəоит, иазгəыдуны ирҳəоит.
Аԥсуа Федерациа аиҳабы Аҭанур Аҟəысба дыззааҭгылаз ҳџьынџьуааи ҳареи ҳаимадара иазку азҵаарақəа шəыдаагалоит анаҩстəи ҳанҵамҭаҿы.
АҞӘА, нанҳәа 7 - Sputnik. Акоронавирустә инфекциа амазаара ашьақәыргыларазы хә-нызқь рҟынӡа атест-системақәа Аԥсныҟа иааргараны иҟоуп, абри атәы Sputnik имҩаԥысуаз апресс-конференциаҿ илҳәеит Агәабзиарахьчара аминистрра ахәышәтәратә усбарҭа аиҳабы Саида Делԥҳа.
"Хара имгакәа хә-нызқь система ааргараны иҟоуп, аха ҳара урҭ изыхәҭаны иҟоу ирзымҩаԥаагалоит", - лҳәеит лара.
Делԥҳа лажәақәа рыла, Аԥсныҟа иаарго атест-системақәа агәаҭара иахыжьуп, рырбагақәа рыгәра угартә иҟоуп.
Иара убас Делԥҳа илҳәеит, нанҳәа 7 рзы Сечин ихьӡ зху аинститут аҟазауаа Аԥсныҟа ишаауа, аковидтә центр ишаҭаауа, иаҭаххар аҭыԥантәи аҳақьымцәа ацхыраара шрырҭо.
Иара убас шәаԥхьар ҟалоит:
АҞӘА, нанҳәа 7 - Sputnik. Қырҭтәылантәи Аԥсныҟа ихынҳәит 476-ҩык инареиҳаны агәаҭара-аушьҭратә ҭыԥ "Егры" аҟны иаартыз агуманитартә коридор ала, абри атәы Sputnik имҩаԥысыз апресс-конференциаҿ еиҭеиҳәеит Аҳәынҭқарратә шәарҭадаратә маҵзура аҳәаахьчаратә отриад аиҳабы ихаҭыԥуаҩ Рудольф Цыба.
Цыба, иажәақәа рыла нанҳәа 5 рзы Аԥсныҟа иааиит 188-ҩык, нанҳәа 6 рзы – 288-ҩык.
Агуманитартә коридор аус ауеит нанҳәа 5 - 9 рыбжьара асааҭ 9:00 инаркны 19:00 сааҭ рҟынӡа.
Аҳәынҭқарратә ҳәаа ахысра ҟалоит абарҭ адокументқәа умазар:
Аҳәаа иахысуа зегьы ргәабзиара аҭагылазаашьа амедико-санитартә хылаԥшра арҭоит.
Аамҭала Қырҭтәыла иҟаз Аԥсны атәылауаа хынҳәырц азы ԥхынгәы 13-17 рзы иаартыз агуманитартә коридор ала 1269-ҩык инареиҳаны ауаа хынҳәит.
АҞӘА, нанҳәа 7 - Sputnik. Гамалеи ихьӡ зху аепидемиологиеи амикробиологиеи рыҭҵааратә Центр иԥнашәаз урыстәылатәи алаҵа аҭаҩра мҩаԥгахоит нанҳәа 12 рзы ҳәа аанацҳауеит COVID-19 иаҿагылан ақәԥаразы Москва аоперштаб.
Аԥхьа алаҵа рзыҟарҵоит аҳақьымцәеи абыргцәеи ҳәа иҳәеит Агәабзиарахьчара аминистр ихаҭыԥуаҩ Олег Гриднев.
"Уажәы аԥышәара ахԥатәи аетап мҩаԥысуеит. Алаҵа шәарҭара аламзароуп. Аԥхьа алаҵа рзыҟарҵоит аҳақьымцәеи абыргцәеи", - иҳәеит Гриднев, Уфа аонкоцентр акорпус аартраан ажурналистцәа дрыҿцәажәо.
Уаанӡа аминистр Михаил Мурашкоиҳәахьан Урыстәыла массала алаҵаҟаҵара шалшо жьҭаара инаркны. Иара иажәаәқа рыла ахарџьқәа зегьы абиуџьет иҭыгахоит.
38-ҩык хатәгәаԥхарала алаҵа ҟазҵаз ишьақәдырӷәӷәеит алаҵа ашәарҭадара. Алаҵаҟаҵара иахысыз зегьы аиммунитет роуит.
Иара убас шәаԥхьар ҟалоит: